ศบค. ยืนยันไทยเฝ้าระวังเชื้อโควิด-19 สายพันธุ์ต่างๆ อย่างเข้มงวด
แพทย์หญิงอภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือโควิด-19 ( ศบค.) เปิดเผยถึงการตรวจพบเชื้อโควิด-19 สายพันธุ์แอฟริกาใต้ จากคนไทยที่เป็นพ่อค้าพลอย ซึ่งเดินทางไปทำธุรกิจรับซื้อพลอยในประเทศแทนซาเนีย โดยผู้ป่วยให้ประวัติว่าระหว่างที่อยู่ในประเทศแทนซาเนียนาน 2 เดือน ปกติไม่ได้สวมหน้ากาก เมื่อกลับถึงประเทศไทยได้เข้าสู่มาตรการกักกันตัวตามมาตรการและผลตรวจพบติดโควิด-19 จึงส่งตรวจเพื่อถอดรหัสพันธุกรรมพบเป็นเชื้อโควิด-19 สายพันธุ์แอฟริกาใต้ จึงได้สอบสวนโรคเจ้าหน้าที่ผู้สัมผัสผู้ป่วยในสถานกักกันตัวของรัฐ จำนวน 41 คน พบว่า ผู้ปฏิบัติหน้าที่ทุกคนสวมชุดป้องกัน PPE และอุปกรณ์ป้องกันกันอย่างรัดกุม รวมถึงได้ส่งตรวจหาเชื้อโควิด-19 พบผลเป็นลบทั้งหมด โดยยืนยันว่า ประเทศไทยเฝ้าระวังเชื้อโควิด -19 สายพันธุ์ต่างๆ จึงได้วางมาตรการตรวจคัดกรองและกักกันตัวผู้เดินทางเข้าประเทศ โดยในกลุ่มประเทศที่มีการระบาดของโควิดสายพันธุ์ใหม่ เช่น สายพันธุ์อังกฤษ ผู้เดินทางต้องเพิ่มระยะเวลากักตัวเป็น 21 วัน และกำลังทบทวนมาตรการกักตัวสำหรับผู้เดินทางประเทศเสี่ยงติดเชื้อโควิดสายพันธุ์แอฟริกาใต้ เพื่อสกัดกั้นไม่ให้มีการระบาดในประเทศไทย ผู้ช่วยโฆษก ศบค. ยังกล่าวถึงการจัดลำดับการฉีดวัคซีนโควิด-19 ว่า จะกระจายอย่างทั่วถึงแน่นอน แต่ทั้งนี้คณะกรรมการวัคซีนจะต้องวางแผนการฉีดเป็นระยะๆ โดยระยะแรกจะกระจายไปพื้นที่เสี่ยงและบุคลากรทางการแพทย์ก่อน ส่วนจังหวัดท่องเที่ยวคาดว่าจะได้รับวัคซีนในระยะที่สองแน่นอน โดยยืนยันว่าการพิจารณากระจายวัคซีนพิจารณาอย่างรอบคอบไปจนถึงการจัดเก็บ โดยอยู่บนพื้นฐานความปลอดภัยเป็นสำคัญ